DA Den Europæiske Unions Tidende C 272/41

Sag anlagt den 18. august 2008 — Batchelor mod Kommissionen

(Sag T-342/08)

(2008/C 272/82)

Processprog: engelsk

Parter

Sagsøger: Edward William Batchelor (Bruxelles, Belgien) (ved solicitor F. Young, barrister A. Barav og lawyer D. Reymond)

Sagsøgt: Kommissionen for De Europæiske Fællesskaber

Sagsøgerens påstande

— Det stiltiende afslag, som Kommissionen for De Europæiske Fællesskaber i henhold til artikel 8, stk. 3, i forordningen om aktindsigt anses for at have givet den 11. juni 2008, det udtrykkelige afslag meddelt ved afgørelse SG/E/3/HP/cr D(2008) 5545, truffet af Kommissionen den 3. juli 2008, og det udtrykkelige afslag meddelt ved afgørelse SG/E/3/EV/psi D(2008)6636, truffet af Kommissionen den 7. august 2008, vedrørende en begæring om aktindsigt i dokumenter, som er indgivet i henhold til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145, s. 23), annulleres.

— Kommissionen tilpligtes at bære sine egne omkostninger og betale de omkostninger, der er afholdt af Edward William Batchelor i forbindelse med sagen.

Søgsmålsgrunde og væsentligste argumenter

Dette annullationssøgsmål er anlagt i henhold til artikel 230, stk.4, [EF] til prøvelse af det af Kommissionen den 11. juni 2008 stiltiende afgivne afslag og de udtrykkelige afslag meddelt ved henholdsvis afgørelse SG/E/3/HP/cr D(2008)5545, truffet den 3. juli 2008, og afgørelse SG/E/3/EV/psi D(2008)6636, truffet den 7. august 2008, i henhold til forordning (EF) nr. 1049/2001 (1) (forordningen om aktindsigt), hvorved Kommissionen afslog sagsøgerens begæring om aktindsigt i dokumenter, som Kommissionen har sendt til og modtaget fra de belgiske myndigheder i forbindelse med underretning om foranstaltninger truffet i henhold til artikel 3a, stk. 1, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (2), som ændret ved Europa-Parlamentets og Rådets direktiv 97/36/EF af 30. juni 1997 (3).

Sagsøgeren har gjort gældende, at Kommissionen har forsømt at give en fyldestgørende og tilstrækkelig begrundelse for afslaget på den begærede aktindsigt, hvilket udgør en tilsidesættelse af artikel 253 EF og artikel 8, stk. 1, i forordningen om aktindsigt, og at den anfægtede afgørelse følgelig er behæftet med en mangel i form af overtrædelse af en væsentlig formforskrift, som omhandlet i artikel 230, stk. 2, EF.

Desuden har sagsøgeren hævdet, at Kommissionen ved med urette at have afslået den begærede aktindsigt på grundlag af undtagelsesadgangen har tilsidesat artikel 255 EF og artikel 1a, artikel 2, stk. 1 og 3, samt artikel 4, stk. 1-6, i forordningen om aktindsigt, og at den anfægtede afgørelse følgelig er behæftet med en mangel i form af overtrædelse af traktaten og af retsregler vedrørende dens gennemførelse, som omhandlet i artikel 230, stk. 2, EF.

(1) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).

(2) EFT L 298, s. 23.

(3) EFT L 202, s. 60.